b'\n_START_ARTICLE_\nBistra, Vrhnika\n_START_SECTION_\nZgodovina\n_START_PARAGRAPH_\nKartuzija je svoj vi\xc5\xa1ek dosegla v 14. stoletju, ko je imela posesti po vsej Kranjski in v sosednjih de\xc5\xbeelah, najve\xc4\x8d ju\xc5\xbeno do Cerknice. Po drugi strani pa je utrjeni samostan konec stoletja dvakrat pogorel, kar v svojem zapisu o tem obmo\xc4\x8dju omenja tudi Valvasor. V naslednjih stoletjih je ustanova po\xc4\x8dasi zamirala. V tem \xc4\x8dasu je bil samostan ve\xc4\x8dkrat prezidan in barokiziran. Od tu izvira iluminiran rokopis spisa O Bo\xc5\xbejem mestu Avgu\xc5\xa1tina iz Hipona, delo meniha Nikolaja, ki ga zdaj hrani Narodna in univerzitetna knji\xc5\xbenica v Ljubljani._NEWLINE_Po Valvasorjevih besedah je Bistro leta 1670 prizadel mo\xc4\x8dan potres, sto let kasneje (1773) pa je poslopje samostana znova pogorelo. Kmalu po obnovitvi, leta 1782, je cesar Jo\xc5\xbeef II. kartuzijo ukinil. Poleg same gra\xc5\xa1\xc4\x8dine je ohranjena kapela, posve\xc4\x8dena sv. Jo\xc5\xbeefu, v kateri so po poru\xc5\xa1enju samostanske cerkve leta 1808 izvajali verske obrede._NEWLINE_V \xc4\x8dasu Avstrijskega cesarstva je v gra\xc5\xa1\xc4\x8dini domovala okraj\xc2\xadna gosposka in sodnija za ob\xc4\x8dine Vrhnika, Polhov Gradec in Borovnica. Leta 1826 jo je odkupil trgovec in tovarnar Franc Galle in jo dokon\xc4\x8dno spremenil v dvorec, sede\xc5\xbe svojega posestva. Njegovi nasledniki so kompleks dodatno urejali in modernizirali, do druge svetovne vojne, po kateri je takratni lastnik Bruno Galle kot podpornik Nemcev pobegnil iz Slovenije, nakar je dr\xc5\xbeava posest nacionalizirala. Iz tega obdobja je v Bistri in sosednjem Dolu pri Borovnici ohranjenih tudi ve\xc4\x8d objektov tehni\xc5\xa1ke dedi\xc5\xa1\xc4\x8dine, kot so razne \xc5\xbeage ter celo mala hidroelektrarna._NEWLINE_Leta 1947 je bil ustanovljen Gozdarski in lesni in\xc5\xa1titut Ljudske republike Slovenije, ki je v dvorcu dobil prostor za \xc5\xa1tudijsko zbirko. Ta je bila leta 1951 priklju\xc4\x8dena novoustanovljenemu Tehni\xc5\xa1kemu muzeju Slovenije, od leta 1953 odprtemu za javnost v dvorcu.'